als_Latn dik_Latn sag_Latn
Një komunikatë zyrtare e policisë së Laçit i ka bërë me dije grupimit të tifozëve të Teutës, “Djemtë e Detit”, se nuk mund të udhëtojë sot drejt qytetit kurbinas për të ndjekur nga afër ndeshjen Laçi-Teuta që është parashikuar të luhet në orën 14:00. Lajmi është bërë zyrtar dje nga faqja e tifozëve durrsakë në “Facebook”, të cilët njoftonin se për herë të dytë në këtë edicion ata nuk do të ishin të pranishëm në transfertë. Herën e pare ata munguan për arsye sportive, ku Teuta në Lushnjë luajti pa praninë e tifozëve, pasi fusha e kësaj të fundit ishte dënuar nga Komisioni i Disiplinës për incidentet e ndodhura në sfidën me Kastriotin. Tifozët e Teutës kanë ngelur të pakënaqur nga ky vendim, ndërkohë që nga ana tjetër në rrjetet sociale ka pasur dhe ironi nga ana e tifozëve të Laçit, të cilët shprehën kënaqësinë që nuk do të kenë tifozë kundërshtarë në një sfidë kaq delikate siç është kjo e sotmja. Sfida merr rëndësi të veçantë pasi të dyja ekipet gjenden në nivele të larta në renditje dhe duan të përfitojnë nga përballja direkte për t’u shkëputur pse jo në vendin e dytë. Laçi dhe Teuta kanë objektiv të përbashkët arritjen e një vendi në Europa Ligë në fund të këtij sezoni. Sigurisht që nuk mund të konsiderohet një finale pasi kampionati është i gjatë dhe në këtë renditje ku diferenca mes vendit të dytë dhe skuadrës që teorikisht bie nga kategoria është vetëm 6-7 pikë është e pamundur të bësh llogari që në fundin e shkurtit. Teuta dhe Laçi janë ndeshur me njëra-tjetrën në fazën e parë në Durrës, në një sfidë e cila përfundoi 2-1 për vendasit. Një rezultat i arritur në mënyrë dramatike në minutën e fundit me një realizim të kosovarit Murriqi, i cili tanimë nuk është më pjesë e skuadrës durrsake por po luan te Besa e Kavajës. Në sfidën e parë, tifozët e Teutës shpesh kanë fyer dhe ofenduar lojtarin Vucaj dhe kjo ka qenë një pikë nisje e një mllefi social në “Facebook” gjatë kësaj periudhe. Ky incident mund të ketë provokuar dhe vendimin e uniformave blu që nuk duan të shohin në sfidën e Laçit situata të pakëndshme dhe problematike.
Policia: Jo tifozë të Teutës në stadium0
Share.
als_Latn als_Latn eng_Latn